**Pravila in pogoji sodelovanja v Instagram fotografskem natečaju za odkup najboljših fotografij Termalne Panonske Slovenije in Maribora**

**1. Splošne določbe**

Javni natečaj za odkup najboljših fotografij z območja Termalne Panonske Slovenije in Maribora objavlja Slovenska turistična organizacija, Dimičeva ulica 13, Ljubljana (v nadaljevanju organizator ali STO) z namenom spodbujanja čim večjega števila objav in deljenja najboljših foto motivov z območja Termalne Panonske Slovenije in Maribora. Pridobiti želimo do 50 atraktivnih fotografij z motivi doživetij aktivnega oddiha v naravnem okolju in urbanih središčih, zaželeni pa so tudi motivi doživetij naravnih zdravilišč in term, gastronomije, ter doživetij kulture. Za izbrane fotografije bo STO po izboru natečajne komisije izvedla odkup po enotni ceni za nadaljnjo promocijsko uporabo ter za uvrstitev v Mediateko STO.

V javnem natečaju lahko posamezniki sodelujejo tako, da na družbenem omrežju Instagram objavijo fotografijo iz območja Termalne Panonske Slovenije (ki jo sestavljajo vodilne destinacije Pomurje, Podčetrtek, Ptuj, Rogaška Slatina, Laško, Dobrna, Celje, Velenje, Dolenjska, Čatež in Posavje)terMaribora in obvezno uporabijo ključni besedi #ifeelsLOVEnia in #natecajSTO. STO bo objave uporabnikov identificirala preko obeh ključnih besed na Instagramu preko iskalnika v zavihku t.i. TAGS. Javni natečaj bo objavljen od 27.9.2018 do 30.10.2018. V javnem natečaju sodelujejo objave, ki so objavljene od 27.9.2018 do vključno 30.10.2018.

**2. Način in pogoji sodelovanja v javnem natečaju**

V javnem natečaju lahko sodelujejo vsi uporabniki družbenega omrežja Instagram (fizične osebe nad 18 let), ki imajo kreiran javni uporabniški račun.

Sodelujoči morajo objaviti fotografijo (javna objava) na svojem profilu na družbenem omrežju Instagram in pri tem obvezno uporabiti ključni besedi #ifeelsLOVEnia in #natecajSTO (dovoljena je različna uporaba tiskanih in velikih začetnic). V kolikor objava ne bo vsebovala ene od obveznih ključnih besed, ne bo sodelovala v končnem izboru za odkup in za posebno nagrado.

Državljanstvo uporabnikov ni določeno v nobenem od pogojev za sodelovanje.

Vsak udeleženec lahko sodeluje z več objavami. Sodelujoči mora imeti možnost dokazati, da je lastnik avtorskih pravic, ki omogočajo sodelovanje v tem javnem natečaju, in da s sodelovanjem v tem javnem natečaju ne krši nikogaršnjih avtorskih pravic. V kolikor so na fotografijah upodobljeni posamezniki, udeleženec prevzema odgovornost, da ima pridobljene njihove privolitve k objavam teh fotografij za namen sodelovanja v tem javnem natečaju.

Ostali pogoji javnega natečaja so:

* fotografija je bila posneta v letu 2018,
* fotografija je bila posneta v pokončnem ali kvadratnem formatu,
* na fotografiji je prikazan širši posnetek narave ali urbanega okolja na območju Termalne Panonske Slovenije in Maribora,
* fotografija mora biti avtentična, izražati mora naravno in resnično stanje,
* fotografija ne sme vsebovati nadpisanih grafik, ilustracij ali drugih nadpisanih elementov,
* na fotografiji je uporabljena barvna skala naravne palete barv, brez uporabe posebnih filtrov na način, da je dosežena pretirana nasičenost fotografij, ki bi posledično povzročila nenaravne in nerealistične posnetke.

**3. Izbor in odkup fotografij**

Izmed vseh sodelujočih fotografij 4-članska natečajna komisija pregleda vse javne objave z #ifeelsLOVEnia in #natecajSTO iz območja Termalne Panonske Slovenije in mesta Maribor v objavah na družbenem omrežju Instagram, ki jih identificira preko različnih spletnih platform za spremljanje objav in izvede izbor najboljših oziroma najbolj primernih fotografij. Natečajno komisijo za pregled in izbor fotografij imenuje direktorica STO in je sestavljena iz predstavnikov STO in predstavnikov fotografske stroke. Člani natečajne komisije ne morejo sodelovati v javnem natečaju s svojimi avtorskimi fotografijami.

Natečajna komisija bo izbrala do 50 fotografij, ki jih bo STO po ceni 100 evrov neto na fotografijo odkupila za nadaljnjo promocijsko uporabo ter za uvrstitev v Mediateko STO (<https://www.slovenia.info/sl/mediateka/>, na tem mestu so objavljeni tudi pogoji uporabe fotografij iz Mediateke). Avtor bo na STO prenesel neizključne, časovno neomejene materialne avtorske pravice za področje celega sveta kot so določene v 22. členu

[Zakona o avtorski in sorodnih pravica](http://www.pisrs.si/Pis.web/pregledPredpisa?id=ZAKO403)h. Končni izbor fotografij se izvede najpozneje 8.11.2018. Avtorji izbranih fotografij bodo o nagradi obveščeni tako, da bodo prejeli direktno sporočilo preko profila Feel Slovenia (STO) na družbenem omrežju Instagram.

Z avtorji izbranih fotografij bo sklenjena Pogodba o prenosu materialnih avtorskih pravic. Za ta namen bodo avtorji dolžni STO posredovati ime in priimek, naslov, davčno številko in transakcijski račun.

Avtorji morajo na poziv STO izbrane fotografije posredovati v jpeg formatu v visoki ločljivosti.

Poleg plačila za izbrane fotografije avtorji prejmejo tudi dodatne izpostavitve preko komunikacijskih kanalov STO, pri čemer bodo objavljeni osebni podatki avtorjev (uporabniško ime in/ali ime in priimek) ter izbrane fotografije.

**4. Žrebanje, opis nagrade in obvestilo o žrebu**

Avtorji izbranih najboljših fotografij bodo po zaključenem natečaju sodelovali v žrebu za posebno nagrado **– vikend paket za dve osebi v Prekmurski vasi Ajda, ki jo prispevajo Terme 3000 - Moravske Toplice. Omenjena nagrada je o**bdavčena po Zakonu o dohodnini. Nagrajenec je zavezanec za plačilo dohodnine v skladu z Zakonom o dohodnini (drugi prejemki, med katere spadajo tudi nagrade). Izračun in plačilo akontacije dohodnine bo za prejemnika nagrade izvedla STO. Za prevzem nagrade mora nagrajenec ob pisnem pozivu STO predložiti naslednje osebne podatke: ime in priimek, točen naslov stalnega bivališča, kraj bivanja, davčno številko in davčni urad. Izžrebanec bo o nagradi obveščeni tako, da bo prejel direktno sporočilo preko profila Feel Slovenia (STO) na družbenem omrežju Instagram. V primeru, da se nagrajenec v roku 72 ur po poslanem obvestilu ne javi, izgubi pravico do nagrade. S sodelovanjem v javnem natečaju se udeleženci, v primeru da bodo nagrajeni, izrecno strinjajo, da dovolijo objavo osebnih podatkov (uporabniško ime na družbenem omrežju) ter izbrano fotografijo na socialnih omrežjih Slovenske turistične organizacije in spletni strani www.slovenia.info.

**5. Varovanje osebnih podatkov**

S sodelovanjem v javnem natečaju udeleženci dovolijo organizatorju zbiranje, obdelovanje in hranjenje posredovanih osebnih podatkov, skladno z veljavno zakonodajo, ki ureja področje varstva osebnih podatkov. Upravljavec zbirke osebnih podatkov je organizator javnega natečaja – STO. Sodelujoči, na katere se osebni podatki nanašajo, imajo določene pravice, povezane z osebnimi podatki, ki so navedene na spletnem naslovu <https://www.slovenia.info/sl/uporabniskepravice>. Več o varovanju osebnih podatkov na STO pa lahko preberejo na <https://www.slovenia.info/sl/politika-zasebnosti>. Organizator javnega natečaja bo osebne podatke nagrajencev uporabljal za namene izvedbe javnega natečaja, morebitne sklenitve pogodbe o prenosu materialnih avtorskih pravic ter za objavo na komunikacijskih kanalih STO. Organizator javnega natečaja jamči, da podatki, ki jih bodo sodelujoči posredovali, ne bodo predani v roke tretji osebi ali kakorkoli drugače uporabljeni v nasprotju z veljavno zakonodajo s področja varstva osebnih podatkov.

**6. Odgovornost in reklamacije**

Organizator ne more vplivati na morebitne vzroke tehnične narave, ki lahko uporabnikom onemogočajo sodelovanje v javnem natečaju. Za tovrstne vzroke organizator tudi ne odgovarja.

**7.** **Seznanjenost s pravili javnega natečaja**

S sodelovanjem v javnem natečaju udeleženci pristanejo na pravila javnega natečaja, ki so objavljena na spletni strani www.slovenia.info. Organizator si pridržuje pravico do dopolnitev in sprememb teh pogojev in se zavezuje, da bo ob vsaki spremembi oz. dopolnitvi le-teh dopolnjene pogoje objavil na www.slovenia.info.

**8. Reševanje sporov**

V primeru sporov, ki nastanejo v zvezi z javnim natečajem, je pristojno stvarno sodišče v Ljubljani.

Ljubljana, 24. september 2018